คลังปูพรมหว่านสินเชื่อประชาวิวัฒน์ทั่วประเทศ
รมว.คลัง เผย เตรียมขยายสินเชื่อโครงการประชาวิวัฒน์ ให้กับกลุ่มผู้ประกอบอาชีพอิสระ ในพื้นที่ต่างจังหวัด คาดปล่อยกู้ทั่วประเทศได้ภายใน 2 เดือน
17 ก.พ. 2554

รมว.คลัง เผย เตรียมขยายสินเชื่อโครงการประชาวิวัฒน์ ให้กับกลุ่มผู้ประกอบอาชีพอิสระ ในพื้นที่ต่างจังหวัด คาดปล่อยกู้ทั่วประเทศได้ภายใน 2 เดือน
นายกรณ์ จาติกวณิช รมว.คลัง เปิดเผยว่า คลังจะขยายสินเชื่อโครงการประชาวิวัฒน์ ให้กับกลุ่มผู้ประกอบอาชีพอิสระ ในพื้นที่ต่างจังหวัด จากที่ได้เริ่มนำร่องโครงการสินเชื่อให้กลุ่มอาชีพแม่ค้า พ่อค้า มอเตอร์ไซค์รับจ้าง และคนขับรถแท็กซี่ ในเขตกรุงเทพมหานคร ไปเมื่อวันที่ 14 ก.พ.54 ที่ผ่านมา ซึ่งคาดว่าจะได้ข้อสรุปการปล่อยสินเชื่อเข้มแข็งทั่วประเทศได้ ภายใน 2 เดือนนี้
รมว.คลัง กล่าวว่า หลังจากเดินหน้าโครงการสินเชื่อประชาวิวัฒน์ไปแล้วในช่วง 3 วันที่ผ่านมา โดยปล่อยกู้ผ่านธนาคารของรัฐ 5 แห่ง วงเงิน 5 พันล้านบาท ยังไม่พบปัญหา หากมีความต้องการสินเชื่อมากก็ขยายเงินปล่อยกู้เพิ่มได้
นอกจากนี้ ในวันที่ 17 ก.พ.54 ที่ผ่านมา รมว.คลัง ได้เป็นประธานในพิธีเปิดการอบรมโครงการ “วินจักรยานยนต์ปลอดภัยวินคลองเตยภูมิใจ รับใช้ประชาชน” ให้ผู้ประกอบอาชีพมอเตอร์ไซค์รับจ้าง ที่สำนักงานเขตคลองเตย โดยเปิดขึ้นทะเบียนผู้ประกอบอาชีพ เพื่อรับบัตรประจำตัวจากสำนักงานเขต เป็นหลักฐานประกอบเพื่อขอกู้เงินในโครงการสินเชื่อเข้มแข็งต่อไป